
חוקת מוות

אורי וייל

שיח לשבת פרשת חקת
מבט ראשוני

אפילו מבט חטוף בפרשת חקת חושף את הנוכחות החזקה של המוות בפרשה זו.

הפרשה מתחילה בדיני טומאת מת והטהרה מטומאה זו, כולל פרשת הפרה. היא ממשיכה בפטירת מרים, ולאחריה – ריב עם ישראל במי מריבה בו צף ועולה הזמן הקריטי של התרחשות זו – שנת ה-40, תוך הזכרת המוות ההמוני במדבר. מאוחר יותר גם אהרון נפטר מן העולם. אלו מקרי המוות הגלויים, וכמובן גם המלחמות מצטרפות לאווירת המוות והסכנה המרחפת מעל פרשה זו.

עם זאת, בפרשה זאת מספר התרחשויות, שמעוררות בנו אופטימיות גדולה ושמחה לגבי ההתפתחות של עם ישראל. עם ישראל מופיע כאן בצורה חזקה כעם שיש לו אישיות עצמאית ומפותחת, בניגוד לעם המוכר לנו מיציאת מצרים, שנשען כמעט לחלוטין על מנהיגותו של משה ובצדו אהרון ומרים. כך במלחמות, וכך בשירת הבאר: "אָז יָשִׁיר יִשְׂרָאֵל", שכידוע שונה משירת הים ששם "יָשִׁיר מֹשֶׁה [וּבְנֵי יִשְׂרָאֵל]".

מוות של תקופה

בולט שהמוות בפרשה זו חורג מהעיסוק במוות של אנשים פרטיים לעיסוק במוות של תקופה, של דור. זמן המעבר לפני הכניסה לארץ הוא זמן קריטי. הוא נושא את האופי של מצב ביניים, שהוא 'לא שם ולא פה' ועם זאת 'גם שם וגם פה'. קריאה שטחית של הפרשה תקפוץ כשלל רב על העצמאות של עם ישראל במלחמות ובשירת הבאר. זוהי הקריאה הציונית הקלאסית – הצורך לסיים את דור המדבר, לעבור מנס לטבע ומתלות לעצמאות. אך התורה דואגת לספר לנו על תקופת המעבר דווקא, ולא להכניס אותנו ישר לארץ ישראל. תקופה זו היא נקודת מפגש בין הישן לחדש, וכשמה כן היא – מפגישה ולא רק מפרידה. בתקופה זו אמור להתהוות היחס הנכון בין העבר, ההווה והעתיד, הישן והחדש.

לעומת הקריאה הציונית הקלאסית, ידעו חז"ל להבחין בעומק הפסוקים במפגיש ולא רק במפריד. מות מרים, אהרון ומשה ודור המדבר אינו מזמין אותנו להבעיר את המנועים ולשעוט קדימה, אלא לתת מקום וזמן גם לתהליך מעבר.

קריאה זו של חז"ל ידעה להבחין שהמתנות של מרים, אהרון ומשה: הבאר, ענני הכבוד והמן (שמייצגים את ההנהגה הנסית של המדבר) – מצויים פה בפרשה בצורה חזקה, והמשכת פעולתם תוך הלבשתם בלבושים חדשים היא הכרחית להצלחת עם ישראל.

כך שירת הבאר היא שירת ישראל – אך "הִוא הַבְּאֵר אֲשֶׁר אָמַר ה' לְמֹשֶׁה אֱסֹף אֶת הָעָם וְאֶתְּנָה לָהֶם מָיִם". השרים ונדיבי העם – חופרי הבאר שבפסוקי השירה – מיוחסים אצל חז"ל והפרשנים כמשה ואהרון, ו/או כשלושת האבות.

הנהגת התלות במדבר – בדמות מטות משה ואהרון – "בִּמְחֹקֵק בְּמִשְׁעֲנֹתָם" היא 'החוקקת' את הצורה של באר שירת ישראל.

כך גם עם ישראל מנצח במלחמה עם "הַכְּנַעֲנִי מֶלֶךְ עֲרָד יֹשֵׁב הַנֶּגֶב" אחרי הסתלקות אהרון וענני הכבוד (המגינים בצורה נסית על עם ישראל) בזכות נדר שמבטיח שכל השלל יוחרם – וכך מובהר כי בשלב זה עוד מיוחסת המלחמה כולה לה' – בני ישראל הם הפועלים אך אין להם שום רווח בעניין. החרם הוא המבהיר כי הניצחון הוא כולו בזכות ה'. הנדר והתלות התודעתית המוחלטת בה' הם הלבוש החדש לענני הכבוד.
בעניין המן
 שכידוע קשור עם דמותו של משה (שממשיך לחיות בשלב זה) המעבר נעשה בקוצר נפש – מוקדם מדי ולא כפי שצריך: "וַיִּסְעוּ מֵהֹר הָהָר דֶּרֶךְ יַם סוּף לִסְבֹב אֶת אֶרֶץ אֱדוֹם וַתִּקְצַר נֶפֶשׁ הָעָם בַּדָּרֶךְ. וַיְדַבֵּר הָעָם בֵּאלֹהִים וּבְמֹשֶׁה לָמָה הֶעֱלִיתֻנוּ מִמִּצְרַיִם לָמוּת בַּמִּדְבָּר כִּי אֵין לֶחֶם וְאֵין מַיִם וְנַפְשֵׁנוּ קָצָה בַּלֶּחֶם הַקְּלֹקֵל" (במדבר כא ד-ה). כמו אדם וחווה שהיו צריכים לחכות לשבת לפני האכילה מעץ הדעת (ש"חיטים היה", לפי המדרש – כלומר 'עץ לחם') אך חטאו בפיתוי לדעת, כך בני ישראל קצרי נפש ולא מסוגלים להמתין לזמן הראוי שבו ייפסק מן התלות והם יאכלו את לחם העצמאות. הנחשים מופיעים כנחש של בראשית ומביאים את המוות לעולם שבו האדם הוא כ'אלוקים' ולכן ממילא גם 'אין לו אלוקים'.

עם זאת, וידוי עם ישראל מביא את התיקון – ההבטה אל נחש הנחושת. נחש הנחושת – כמזבח הנחושת – שומר על הפער בין המציאות לקודש (שם מזבח הזהב) אך גם מעתיקו ושומר על יחס כלפיו (כנחושת בפני הזהב).

התורה, יותר מכל המתנות, משמרת לעולם את מקורה במדבר: 
אמר רב מתנה: מאי דכתיב "וּמִמִּדְבָּר מַתָּנָה" (במדבר כא) – אם משים אדם עצמו כמדבר זה, שהכל דשין בו – תלמודו מתקיים בידו. ואם לאו – אין תלמודו מתקיים בידו. 

עירובין נד ע"א
האדם הלומד תורה בארץ ישראל – גם הוא מקבל את התורה במדבר וכמדבר. משם נמסר גם האופן ללמוד ולהתנהל בתוך הארץ. 

טומאת מת ופרה אדומה

תקופת המעבר בה מת דור ומגיע זמנו של דור חדש, עם כל הרגישות שהיא מצריכה – מחזירה אותנו ללמוד על היחס למוות בעצמו.

אמר רבי אמי: למה נסמכה מיתת מרים לפרשת פרה אדומה – לומר לך: מה פרה אדומה מכפרת – אף מיתתן של צדיקים מכפרת.
מועד קטן כח ע"א
לא מקרי הוא שעם הופעת הפילוסופיה האקזיסטנציאליסטית – הפילוסופיה שרצתה לקשר את עצמה בהוויית הקיום עצמה ולא במופשט – היא עסקה במבט נוקב כלפי המוות. 

היחס כלפי המוות הוא אולי המגדיר החזק ביותר של היחס לחיים. אך כמו פרשתנו, יש בו סיכוי וסכנה. 

המוות שמדבר עליו הפילוסוף הגרמני היידגר הוא מוות שרק אל מולו מקבלים החיים פשר וממשות. לא בכדי האדיר היידגר את המלחמה ותמך בנאצים. זאת משום שהמבט הנוקב במוות מזמין שנאה לכל תנועה בחיים שאין בה בעירה עמוקה וטוטלית עד כדי שתוכל להעיד על עצמה שאינה מתעלמת מהמוות. תלמיד היידגר המכיר במוות הופך להיות אש קיומית שורפת כל. 
אנו עומדים תמיד בפני סכנה זו כשאנו עוסקים בגבורת המלחמה. חוט דק מפריד בין ההשתאות מול כוחות החיים של מסירות הנפש לבין אהבת המלחמה והאלימות. אדום מרתיח את הדם, גורם לך להרגיש קיים, אך קיומיות זו מכלה את עצמה ומבטלת את פוטנציאל התיקון והיופי שיש בחיים כפשוטם, על כל החסד שיש בהם. 
צדה השני של אותה המטבע הוא עמדה נוקבת שתיצור דיכאון. זה יבוא לידי ביטוי בשיממון (עד כדי איבוד לדעת) או בניהיליזם. 

העמידה מול המוות חושפת את סתמיות החיים ואת חוסר משמעותם. ממילא היא מביאה ל"אָכוֹל וְשָׁתוֹ כִּי מָחָר נָמוּת" או לדיכוי כוחות החיים עד מוות נפשי ו/או פיזי.

פרשת פרה מאירה את הטיפול העדין והרגיש באדם שנחשף אל המוות. 

שלמה – החכם מכל אדם – הרי אמר על פרשה זו "אָמַרְתִּי אֶחְכָּמָה וְהִיא רְחוֹקָה מִמֶּנִּי". 

זאת לא משום שלא ניתן לבחון את משמעותן של הפעולות השונות בפרה אלא משום שבסוף תישאר שם השאלה הגדולה ביותר שחייבת להישאר בלא מענה – השאלה שעולה לאדם בעמידה מול המוות. זו השאלה שמכוננת את הקיומיות בפני אלוקים דווקא משום שאין עליה תשובה.

הפעולות בפרשת פרה ניתנות להידרש ולקבל עליהן שכר אך רק כתנועה שאחרי המוות ולא כהבנה על המוות בעצמו.

ובכל זאת, אעיר בקצרה: תהליך הטהרה כולל בתוכו הן את השריפה והן את המים. הנטהר מקבל חיות קיומית חדשה מהאדום ומהשריפה, אך זו באה יחד עם המים שמחזירים לו את היכולת להתברך בחיים גם מצד היופי שבפשטותם – מהנעימות, הנקיות והחסד שיש במים. 

מיתת צדיקים מכפרת

מיתת הצדיק מכפרת כנגד שריפת הפרה משום שהיא מצד אחד מאפשרת גילויים חדשים ומצד שני "צדיקים במיתתם קרויים חיים" – ועל כן השראתם נמשכת ממותם והגילויים החדשים אינם בריחה מהצדיק וממיתתו אלא הם מתייחסים אליו תדיר. כך מותם של מרים ואהרון (ובהמשך משה) מאפשר תקופה חדשה במציאות ובהיסטוריה, אך תקופה זאת הופכת לתגבורת החיים שלהם עצמם. מסירות הנפש של הצדיקים מעניקה ממשות לחיים אחריהם. 

המדבר מקבל את מלוא מובנו כמקום של שממה ומוות, עבור דור הנכנסים לארץ, לאחר מותם של רבים כל כך בו. אל מול המוות – פעמים שהם נשרפים באש האדומה של הקיום ומחפשים שוב את פשטות החיים, ופעמים שהם 'מסובבים את ארץ אדום' אך נשארים עם שממה ודיכאון. 

התורה מאירה לנו שגם את המים שהם צריכים לקבל עכשיו הם יקבלו בנביעה שתבוא מהסלע המדברי דווקא, כדי לא לשטוף את דור המדבר ומותו אלא להכיל אותו בתוכם. גילוי זה היה יכול לבוא בנועם – בדיבור שיביא לכך שהמעבר יהיה 'חלק' וגם משה ייכנס אִתם לארץ. אך לצערנו מעברים כאלו קשה לעשות באופן חלק. המשבר וההפרדה בין הדורות הם כמעט בלתי נמנעים, אך גם לאחר המשבר ניתן לגשר. כדברי רמב"ן – בארה של מרים שניתנה "מִמִּדְבָּר מַתָּנָה" מלווה את עם ישראל גם למקום "הַיְשִׁימֹן", ומחיה אותם שם.  בהמשך היא תשתקע בימה של טבריה, ותיכנס לארץ יחד עם צנצנת המן והמטה שיונחו למשמרת במקדש. שם מתנות אלו יהיו כבר מוסתרות, אך עדיין – מפעמות בלבה של ההוויה הישראלית.

�	התנצלות: קטע זה נכתב מתוך סערת לימוד. הפרשה חשפה בפני רמזים ומשמעויות בלי יכולת להכיל את כולם. בסוף החלטתי פשוט להתחיל לכתוב, וההרכבות נולדו מאליהן. 


בלי ספק הקטע הבא הוא דרשני ומעט סתום. אם זאת אני מתפלל ומקווה שזו אינה דרשנות סרק, אלא נגיעה נכונה ואמיתית בלבה של הפרשה.


� 	על תפקיד המטה בפרשה וזיקתו לענייננו לא הרחבתי בגלל קוצר היריעה.


� 	רעיון זה מעובד מדברים ששמעתי מהרב דב ברקוביץ.

